Přiwisnicy FC Energije Choćebuz su wolóženi. Do toho dźě mějachu mjenujcy wulke starosće, zo jich woblubowany stadionowy rěčnik Benjamin Hantschke Energiju snano wopušći, dokelž bě dźěło jako moderator pola lokalneho rozhłosoweho sćelaka BB-Radio zakónčił. Tuž bě wón hižo wo tym powědał, zo móhł so powołansce hinak orientować a Choćebuz wopušćić.
Nětko pak jednaćelstwo FC Energije wozjewi, zo chce „Benni“ w přichodźe marketingowy a medialny wotrjad jeje sportoweho towarstwa zesylnić. Ze swojimi wjelelětnymi nazhonjenjemi jako moderator na polu radija a eventow budźe so 33lětny Hantschke – wón je tučasnje w kónčnej fazy swojeho studija na polu sportoweho managementa a marketinga na Wysokej šulu we Wismarje – tež hišće wo přidatne zwičnjenske móžnosće starać. „Jako dołholětny stadionowy rěčnik znaje wón wšitkich sobudźěłaćerjow kaž tež struktury towarstwa a ma daloko sahace eksterne medijowe kontakty“, chwali sej marketingowy nawoda Ralf Lempke přichodnu personalnu a fachowu podpěru koparskeho kluba.
szl_Latn szl_Latn